## La Generalitat reobri el pont que unix Catarroja amb Massanassa després d’invertir 500.000 euros

*** Els treballs de reconstrucció s’han desenrotllat durant quatre mesos després d’assumir les competències dels municipis
* També ha conclòs l’actuació en el pont que connecta Catarroja amb Albal
* Martínez Mus subratlla que estes infraestructures són “un important eix de connexió entre les poblacions de l’Horta Sud, afectades per les inundacions”**

La Conselleria de Medi Ambient, Infraestructures i Territori ha finalitzat, este dilluns, les obres de reconstrucció del pont que unix Catarroja i Massanassa, després d’invertir 500.000 euros.

Tal com ha destacat el conseller de Medi Ambient, Infraestructures i Territori, Vicente Martínez Mus, esta infraestructura constituïx “un important eix de connexió entre les poblacions de l’Horta Sud, afectades per les inundacions”, i ha afegit que, “amb l’obertura del pont, fem un pas més cap a la tornada a la normalitat”.

Els treballs de reconstrucció s’han desenrotllat durant quatre mesos, una vegada els ajuntaments van cedir les competències d’estes vies locals a la Generalitat per a executar els treballs. S’han invertit 500.000 euros en diferents accions que han consistit en el desmuntatge de les baranes danyades o la realització del forjat de plaques prefabricades. També en la construcció d’un mur de formigó a banda i banda del pont, així com en la zona per als vianants de la infraestructura.

Després de l’asfaltatge de la calçada del pont sobre el barranc de Poio, que s’està realitzant durant el dia de hui, s’obri al trànsit amb senyalització provisional, i una vegada que l’aglomerat s’haja refredat completament, es farà el pintat de les marques viàries i dels passos de vianants al costat de la rotonda.

D’esta manera, este dimarts, la infraestructura estarà en situació de completa normalitat. Fins ara, el pont funcionava amb un semàfor provisional per a regular el trànsit i oferia un únic carril habilitat en lloc dels dos habituals.

El pont de pedra de carreuada polida del segle XVIII que unix Catarroja i Massanassa va ser construït en 1767 per a salvar el barranc de Poio. Fa 50 metres aproximadament i consta de cinc arcs, dos estreps i quatre pilars. Encara que no va patir un col·lapse total el 29 d’octubre passat, sí que va patir grans danys que van obligar a una inspecció completa per a la seua reconstrucció.

D’altra banda, en l’estructura de l’antic camí Reial de Madrid entre Catarroja i Albal ha finalitzat també la reconstrucció del pont que unix estes dos poblacions i s’ha restituït a la normalitat tant el trànsit viari com el de vianants. En estos treballs s’han invertit 90.000 euros.

En este cas, els treballs s’han centrat en la neteja del fons del llit davall el pont, l’anàlisi estructural, la demolició de les restes de vorera del carrer Pelayo, la construcció d’un mur de bloc de formigó armat per a contenció de terres, així com la reconstrucció de la vorera i la reposició de les baranes.

**Treballs obres locals**

Esta reobertura s’emmarca en els treballs realitzats després de l’assumpció de 54 obres de titularitat municipal per valor de 49,2 milions. Totes les obres estan actualment en marxa i les diferents vies es van reobrint a mesura que acaben les actuacions.

Fecha: 02/06/2025